“እሺ ሌላውን እንኳን ብንተወው እግዚአብሔር ዓለመ-ፍጥረቱንና በእሱ ውስጥ የሚገኙ ፍጥረቶቹን የሚያስተዳድረው በሕግና ሥርዓት ነው ማለትና ከዘላለማዊ ፈቃዱ ለሰው ልጆች ነፃ ፈቃድን አድሏቸዋል ማለት እርስ በርሳቸው የሚጋጩ ናቸው፡፡ ምክንያቱም እግዚአብሔር የራሱ የኾነ ፈቃድ ኖሮት ከዚያም ለፍጥረቱ ሰጥቶ በሕግና ሥርዓት የሚያስር ከኾነ የሰጣቸው ነፃ ፈቃድ የታለ? ይህ ‹እንዳይበላ ግፋው እንዳይተወው ሳበው› ዓይነት ሥጦታ ነው፡፡ እግዚአብሔር የፍጥረቱን ነጻ ፈቃድ እንዳሳጣው ነው የሚያሳየው፡፡ ‹ለምን?› ብትል ምንም ያህል ነፃ ፈቃድ ቢኖር ሕግና ሥርዓት ባለበት አድርግና አታድርግ የሚባል ማሠሪያ አለ፡፡ አድርግና አታድርግ በማለት ማስተዳደር ደግሞ ነፃነትን መግፈፍ ነው፡፡ ይህ ደግሞ የሚያሳየው እግዚአብሔር ፍጥረቱን በሕግና ሥርዓት አሥሮና ቀፍድዶ የቅኝ ግዛቱ ማድረጉን እንጂ የፍጥረቱን ነፃነት አይደለም፡፡
